Document ID: /roh_data/filtered/fineweb-2-filterrobots_roh.jsonl.gz/2707

Las reglas normalas da pestga na valan questa stagiun betg per il lai da fermada Zervreila entadim il vitg da Val Son Pieder. Sco quai ch'il Departament chantunal da construcziun, traffic e selvicultura scriva sajan questas mesiras necessarias per far in diever effizient dal dumber da peschs e per reducir quel.
Uschia astgan er dapli che sis peschs vegnids pestgads per di ed er tar las spezias che dastgan vegnir pestgadas na datti naginas limitas. Er la lunghezza dals peschs na gioga nagina rolla questa stagiun.
2’000 enfin 3’000 peschs
Tenor Marcel Michel da l’uffizi da chatscha e pestga èn vegnids pestgads ils davos onns en media enturn 1’500 peschs per onn.
I dettia dentant segir bler dapli peschs en il lai, surtut litgivas, salmelins da lai e salmelins canadais (namaycusch). Senza las limitas da lunghezza e da quantitad quinta Michel dentant cun 2'000 fin 3'000 peschs pigliads. El spera che blers pestgaders da l'entir chantun giajan a pestgar el lai da Zervreila, era sche il lai saja plitost lunsch davent.
RR novitads 11:00